**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ТО НАРОДНО СЪБРАНИЕ**

**ДО**

**Г-ЖА ЛИЛЯНА ПАВЛОВА**

**МИНИСТЪР НА**

**РЕГИОНАЛНОТО РАЗВИТИЕ И**

**БЛАГОУСТРОЙСТВОТО**

**В Ъ П Р О С**

от

Тунчер Кърджалиев и Дарин Димитров,

народни представители от 28 МИР Търговище

На основание чл. 90, ал. 1 от Конституцията Република България и чл. 91, ал.1 от Правилниказа организация и дейността на Народното събрание, внасяме въпрос

**ОТНОСНО: Лошо експлоатационно състояние на път I-4, София – Варна (E-772), в участъка „Пролаз-Търговище” .**

 **Уважаема госпожо Министър,**

Причината за настоящия въпрос е състоянието на първокласен път I-4 (Е - 772) в участъка село Пролаз – град Търговище, от км.214+630 до км. 223+492,74. В някои участъци тaзи част от първокласната републиканска мрежа е толкова компрометирана, че създава реална заплаха за тежки пътно-транспортни произшествия.През последните пет години, по сведение на КАТ – Търговище, в този 9 километров участък са настъпили общо176 ПТП с 20 ранени и 4 загинали , за съжаление (прилагаме справка). Само през последните 1-2 месеца има 2-ма ранени и 1 загинал.

 *ЛОТ 12 - Транзитни пътища V е по програма „Държавни инвестиционни заеми”. Включва 3 участъка:*

*2.Път „Ястребино - Омуртаг” – около 17 км.;*

*3.Път „Пролаз - Търговище” – около 9 км.;*

*4.Път „Търговище - Белокопитово” – около 6,5 км.*

*За този проект има разрешение за строеж на МРРБ от началото на 2010 г., договор за строителство и надзор – от 2011 г.със Сдружение „Етър” ДЗЗД - Варна, като строителството е започнало през 2011 г., а крайният срок на ремонта по договор е 21.10.2013 г.!*

В отговор на въпрос от миналата година, бившият министър на регионалното развитие се ангажира с приключване на ремонта във всички участъци към 31.10.2014 г.(прилагаме отговора).

В участък 4 и участък 2 строително – ремонтните работи са финализирани. В участък 3 не е предприето нищо - има множество дупки, единични и мрежовидни пукнатини, кръпки и „коловози”; има слягания и неравни дълги участъци; отводняването е нарушено; вертикалната маркировка е корозирала. Понеже участъкът преминава през планински терен и има отвесни скали вдясно, има участъци с падащи камъни, които не са обезопасени, а също – банкети, изровени от дъждове и затлачени водоскоци.

Поради тези причини и опасните, последователни и много завои – участъкът е с тази висока концентрация на ПТП.

Принудени от тези обстоятелства, Пътна полиция от м.10.2012 г. поставиха Контролно – пропускателен пункт при км. 217+940, с цел – ограничаване на ПТП. Нещо повече. Поради тежката ситуация през настоящия есенно – зимен период и поредният загинал в този участък, Пътна полиция предприеха много рядко използвана практика. С разрешение на АПИ се предприе фрезоване (наруши се здрав асфалт!) в няколко S-образни завоя, за да се увеличи сцеплението при дъжд и сняг.

**Уважаема госпожо Министър,**

Като имамe предвид посочените факти, въпросите са следните:

1. Какви са причините за забавянето на ремонтните дейности, довело до драматичното лошо експлоатационно състояние на пътя? Има слух за проблеми с финансирането – това ли е причината или има и други?
2. Каквито и да са проблемите – освен дискомфорт , те създават и реални ПТП с ранени и загинали. Какви са намеренията на министерството и АПИ за предотвратяването им и обвързани ли са те с нови срокове?

**08.12.2014 г. С уважение,**

 **д-р Т. Кърджалиев**

 **д-р Д. Димитров**